สปีกนาว

***สปีกนาว*** () เป็นสตูดิโออัลบั้มที่ 3 ของนักร้องและนักแต่งเพลงชาวอเมริกัน เทย์เลอร์ สวิฟต์ วางจำหน่ายเมื่อวันที่ 25 ตุลาคม ค.ศ. 2010 ภายใต้ค่ายเพลงบิกมะชีนเรเคิดส์ สวิฟต์เป็นผู้ประพันธ์เพลงทั้งหมดในอัลบั้มนี้ด้วยตนเอง ขณะอยู่ในระหว่างการทัวร์คอนเสิร์ตในช่วงปี 2009–2010 โดยมีจุดมุ่งหมายเพื่อสะท้อนการเปลี่ยนผ่านของเธอจากช่วงวัยรุ่นสู่ความเป็นผู้ใหญ่ 

สวิฟต์ออกแบบ *สปีกนาว* ให้เป็นอัลบั้มแนวคอนเซ็ปต์แบบหลวม ๆ ที่รวบรวมเรื่องราวของถ้อยคำที่ไม่ได้พูดออกไป ซึ่งเธออยากจะสื่อถึงบุคคลที่เป็นแรงบันดาลใจในแต่ละเพลง ผ่านรูปแบบการแต่งเพลงแบบสารภาพจากใจ อัลบั้มนี้มีเนื้อหาเป็นส่วนใหญ่เกี่ยวกับความอกหัก และการสะท้อนความสัมพันธ์ที่ล้มเหลว บางเพลงได้รับแรงบันดาลใจจากการที่ชื่อเสียงของสวิฟต์กำลังเติบโตขึ้นในสายตาสาธารณชน เพื่อใช้เป็นช่องทางในการตอบโต้นักวิจารณ์ และผู้ที่เป็นฝ่ายตรงข้าม เธอและนาธาน แชปแมน ร่วมกันผลิตอัลบั้ม *สปีกนาว* ซึ่งผสมผสานแนวดนตรีคันทรีป็อป ป็อปร็อก และพาวเวอร์ป็อป เพลงต่าง ๆ ในอัลบั้มนี้มีรูปแบบร็อกที่โดดเด่น โครงสร้างทำนองประกอบด้วยเครื่องดนตรีอะคูสติก ผสานกับกีตาร์ไฟฟ้าที่ให้เสียงกังวานใส จังหวะกลองที่มีพลัง และเครื่องสายออร์เคสตรา ที่ช่วยเพิ่มความอลังการให้กับซาวด์โดยรวม

หลังจากการออกจำหน่ายอัลบั้ม *สปีกนาว* เทย์เลอร์ สวิฟต์ได้เริ่มการทัวร์คอนเสิร์ตรอบโลกชื่อว่าสปีกนาวเวิลด์ทัวร์ ซึ่งจัดขึ้นตั้งแต่เดือนกุมภาพันธ์ ค.ศ. 2011 จนถึงเดือนมีนาคม ค.ศ. 2012 อัลบั้มนี้ได้รับการประชาสัมพันธ์ด้วยซิงเกิลทั้งหมดหกเพลง โดยมีเพลงที่ติด 10 อันดับสูงสุดบนชาร์ต''บิลบอร์ด''ฮอต 100 ของสหรัฐ ได้แก่ "ไมน์" และ "แบ็กทูดีเซมเบอร์" รวมถึงเพลงที่ขึ้นอันดับหนึ่งบนชาร์ตฮอตคันทรีซองส์ ด้แก่ "สปากส์ฟลาย" และ "อาวเวอส์" *สปีกนาว* ขึ้นถึงอันดับสูงสุดบนตารางจัดอันดับเพลงหลายประเทศ และได้รับการรับรองยอดขายระดับมัลติแพลตินัมในออสเตรเลีย แคนาดา และนิวซีแลนด์ ในสหรัฐอัลบั้มนี้มียอดจำหน่ายหนึ่งล้านชุดภายในสัปดาห์แรกของการวางจำหน่าย ใช้เวลาทั้งหมดหกสัปดาห์ในการครองอันดับหนึ่งบนชาร์ต''บิลบอร์ด'' 200 และได้รับการรับรองจากสมาคมผู้ประกอบกิจการเพลงของสหรัฐอเมริกา (RIAA) ให้เป็นอัลบั้มระดับแพลตินัมหกเท่า สำหรับยอดจำหน่ายที่เกินกว่าหกล้านหน่วยเทียบเท่าอัลบั้ม

นักวิจารณ์ดนตรีส่วนใหญ่ได้ชื่นชมอัลบั้ม *สปีกนาว* ในด้านท่วงทำนองที่ฟังง่าย เหมาะกับการออกอากาศทางวิทยุ และอารมณ์ความรู้สึกที่เข้าถึงผู้ฟังได้อย่างลึกซึ้ง บางคนเห็นว่าเนื้อเพลงของอัลบั้มนี้สะท้อนให้เห็นถึงความเป็นผู้ใหญ่ในช่วงวัยต้นของการเติบโตเป็นผู้ใหญ่ของสวิฟต์ อย่างไรก็ตาม นักวิจารณ์บางส่วนได้วิพากษ์วิจารณ์เพลงที่มีเนื้อหาท้าทายหรือเผชิญหน้า ว่ามีความตื้นเขินและขาดมิติทางอารมณ์ ในงานประกาศรางวัลแกรมมี ครั้งที่ 54 เมื่อปี 2012 อัลบั้ม *สปีกนาว* ได้รับการเสนอชื่อเข้าชิงรางวัลอัลบั้มคันทรียอดเยี่ยม และซิงเกิล "มีน" จากอัลบั้มนี้ได้รับรางวัลถึงสองสาขา ได้แก่ สาขาเพลงคันทรียอดเยี่ยม และสาขาขับร้องเพลงคันทรียอดเยี่ยม อัลบั้มยังได้รับการจัดอันดับในรายชื่ออัลบั้มยอดเยี่ยมประจำคริสต์ทศวรรษ 2010 โดยนิตยสาร*[[บิลบอร์ด]]* และ*สพิน* ขณะที่นิตยสาร*[[โรลลิงสโตน]]* ได้บรรจุอัลบั้มนี้ไว้ในสองรายชื่อสำคัญ ได้แก่ 50 อัลบั้มโดยศิลปินหญิงที่ยิ่งใหญ่ที่สุดตลอดกาล ในปี 2012 และอัลบั้มยอดเยี่ยมที่สุดของศตวรรษที่ 21 จำนวน 250 อันดับแรกจนถึงปัจจุบัน ในปี 2025 ภายหลังจากข้อพิพาทเรื่องสิทธิความเป็นเจ้าของผลงานเพลงเดิมของสวิฟต์ในปี 2019 เธอได้ออกอัลบั้มที่บันทึกเสียงใหม่ชื่อว่า *[[สปีกนาว (เทย์เลอร์เวอร์ชัน)]]* ในปี 2023 และในปี 2025 สวิฟต์ได้ เข้าครอบครองสิทธิ์ในมาสเตอร์อัลบั้มต้นฉบับของ *สปีกนาว* อย่างสมบูรณ์

## ภูมิหลัง
[thumb|upright|left|alt=Taylor Swift at the 2009 VMAs, holding her trophy|สวิฟต์ในงาน[เอ็มทีวีวิดีโอมิวสิกอะวอดส์ 2009]]

เทย์เลอร์ สวิฟต์ ออกสตูดิโออัลบั้มชุดที่สอง *[[เฟียร์เลส (อัลบั้มเทย์เลอร์ สวิฟต์)|เฟียร์เลส]]* ผ่านสังกัดบิกมะชีนเรเคิดส์ ซึ่งตั้งอยู่ในแนชวิลล์เมื่อเดือนพฤศจิกายน ค.ศ. 2008 อัลบั้มดังกล่าวครองอันดับหนึ่งบนชาร์ต''บิลบอร์ด'' 200 ของสหรัฐเป็นเวลา 11 สัปดาห์ ซึ่งถือเป็นระยะเวลาครองอันดับหนึ่งที่ยาวนานที่สุดสำหรับศิลปินหญิงในแนวคันทรี อัลบั้มนี้ยังเป็นอัลบั้มที่มียอดจำหน่ายสูงสุดในสหรัฐประจำปี 2009 และทำให้สวิฟต์ในวัย 20 ปีในขณะนั้นกลายเป็นศิลปินที่อายุน้อยที่สุดที่มีอัลบั้มมียอดจำหน่ายสูงสุดประจำปี นับตั้งแต่มีการบันทึกยอดจำหน่ายอัลบั้มโดยนีลเสน ซาวด์สแกน ใน ค.ศ. 1991 ซิงเกิลสองเพลงจากอัลบั้ม ได้แก่ "เลิฟสตอรี" และ "ยูบีลองวิทมี" ประสบความสำเร็จอย่างโดดเด่นทั้งในคลื่นวิทยุแนวคันทรีและป็อป ส่งผลให้สวิฟต์ก้าวสู่ความโด่งดังในกระแสหลัก เพลง "เลิฟสตอรี" เป็นเพลงแนวคันทรีเพลงแรกที่ขึ้นอันดับหนึ่งบนชาร์ตป็อปซองส์ และเพลง "ยูบีลองวิทมี" เป็นเพลงคันทรีเพลงแรกที่ขึ้นอันดับหนึ่งบนชาร์ตเพลงวิทยุทุกประเภท ในงานประกาศรางวัลแกรมมีครั้งที่ 52 เมื่อเดือนกุมภาพันธ์ ค.ศ. 2010 อัลบั้ม*เฟียร์เลส* ได้รับรางวัลสาขาอัลบั้มแห่งปี และอัลบั้มสาขาเพลงคันทรียอดเยี่ยม ส่วนซิงเกิล "ไวต์ฮอร์ส" ได้รับรางวัลสาขาขับร้องเพลงคันทรีหญิงยอดเยี่ยม และสาขาเพลงคันทรียอดเยี่ยม

ความสำเร็จของ*เฟียร์เลส* ทำให้สวิฟต์กลายเป็นหนึ่งในศิลปินเพลงคันทรีที่สามารถก้าวเข้าสู่ตลาดกระแสหลักได้อย่างโดดเด่น ในงานเอ็มทีวีวิดีโอมิวสิกอะวอดส์ 2009 ซึ่งสวิฟต์ได้รับรางวัลวิดีโอเพลงหญิงยอดเยี่ยมจากเพลง "ยูบีลองวิทมี" โดยแร็ปเปอร์ คานเย เวสต์ ได้ขัดจังหวะคำกล่าวรับรางวัลของเธอบนเวที เหตุการณ์ดังกล่าวได้รับความสนใจจากสื่ออย่างกว้างขวาง และถูกเรียกว่า "คานเยเกต" (Kanyegate) ในงานประกาศรางวัลแกรมมีครั้งที่ 52 สวิฟต์ได้แสดงเพลง "ยูบีลองวิทมี" และ "ริแอนนอน" ร่วมกับสตีวี นิกส์ นักวิจารณ์บางรายให้ความเห็นว่าสวิฟต์มีการขับร้องที่ไม่แข็งแรงในบางช่วง เอ็มทีวีนิวส์แสดงความคิดเห็นว่าเหตุการณ์ในงานเอ็มทีวีวิดีโอมิวสิกอะวอดส์ทำให้สวิฟต์กลายเป็น "คนดังในกระแสหลักอย่างแท้จริง" ขณะที่*[[เดอะนิวยอร์กไทมส์]]* ระบุว่าเป็นเรื่องน่าชื่นชมที่ได้เห็นศิลปินนักร้องและนักแต่งเพลงที่มีความสามารถเช่นสวิฟต์ "ทำพลาดเป็นครั้งคราวบ้าง" หลังจากออกอัลบั้ม*เฟียร์เลส* สวิฟต์ก็เริ่มประพันธ์เพลงสำหรับสตูดิโออัลบั้มชุดที่สามทันที และยังคงทำงานประพันธ์เพลงต่อเนื่องระหว่างการทัวร์เฟียร์เลสทัวร์ ใน ค.ศ. 2009 และ ค.ศ. 2010

## การตอบรับเชิงวิจารณ์

บทวิจารณ์เบื้องต้นของอัลบั้ม *สปีกนาว* โดยทั่วไปได้รับเสียงตอบรับในเชิงบวก เว็บไซต์รวมบทวิจารณ์เมทาคริติก ซึ่งให้คะแนนแบบมาตรฐานเต็ม 100 จากบทวิจารณ์ของสื่อกระแสหลัก ได้ให้คะแนนเฉลี่ยแก่อัลบั้มนี้อยู่ที่ 77 คะแนน จากจำนวนบทวิจารณ์ทั้งหมด 20 ฉบับ ขณะที่เว็บไซต์เอนีดีเซ็นต์มิวสิก? ซึ่งรวบรวมบทวิจารณ์จำนวน 10 ฉบับ ให้คะแนนเฉลี่ยแก่อัลบั้ม *สปีกนาว* อยู่ที่ 6.9 คะแนน จาก 10 คะแนนเต็ม

บทวิจารณ์ส่วนใหญ่เห็นพ้องกันว่าสวิฟต์ ได้ถ่ายทอดมุมมองที่เติบโตขึ้นเกี่ยวกับความรักและความสัมพันธ์อย่างชัดเจนและน่าชื่นชม สื่อหลายสำนัก ได้แก่ ออลมิวสิก *[[เอนเตอร์เทนเมนต์วีกลี]]* *[[เดอะการ์เดียน]]* *[[ลอสแอนเจลิสไทมส์]]* และ *[[โรลลิงสโตน]]* ต่างยกย่องเพลงในอัลบั้ม *สปีกนาว* ว่าสามารถถ่ายทอดอารมณ์ได้อย่างลึกซึ้ง ผ่านเรื่องราวที่น่าติดตามและรายละเอียดที่มีชีวิตชีวา ในบทวิจารณ์ของเว็บไซต์ออลมิวสิก นักวิจารณ์ สตีเฟน โทมัส เออร์เลไวน์ เขียนไว้ว่า "สวิฟต์ประพันธ์เพลงจากมุมมองของช่วงขณะปัจจุบัน แต่กลับมีทักษะของนักแต่งเพลงที่เกินวัยของเธอไปมาก" นิตยสารอเมริกันซองไรเตอร์ ชื่นชมสวิฟต์ในด้านความสามารถในการประพันธ์เพลงทั้งหมดด้วยตนเอง และการควบคุมงานศิลปะอย่างอิสระของเธอ ขณะเดียวกัน นักวิจารณ์ชื่อดัง โรเบิร์ต คริสต์เกา ได้เขียนไว้ในคอนซูเมอร์ไกด์ของเขาว่า แม้อัลบั้มนี้จะยาวเกินไป และรูปแบบโรแมนติกไม่ใช่สิ่งที่เขาสนใจเป็นพิเศษ แต่เพลงต่าง ๆ ก็ยังคงน่าสนใจ เนื่องจากเป็นผลงานที่ "สะท้อนถึงความพยายามอันเปี่ยมด้วยความใส่ใจ — ซึ่งหมายถึงความเอาใจใส่ในแง่ที่ดีที่สุด กว้างที่สุด และลึกซึ้งที่สุดทางอารมณ์"

รูปแบบหลักของอัลบั้ม *สปีกนาว* ที่ว่าด้วยเรื่องความอกหักและการล้างแค้น ได้รับเสียงวิจารณ์ในหลากหลายทิศทาง นิตยสาร*สพิน* และ*นาว* ระบุว่า แม้อัลบั้มนี้จะมีบางเพลงที่น่าจดจำ แต่ *สปีกนาว* กลับถูกทำให้ด่างพร้อยด้วยประเด็นเกี่ยวกับชื่อเสียง ความโกรธ และความขุ่นเคืองส่วนตัว ในอีกด้านหนึ่ง นิตยสาร*สแลนต์แมกกาซีน* ได้ยกย่องท่วงทำนองการประพันธ์เพลงของสวิฟต์ ว่ามีความไพเราะและดึงดูดใจ เหมาะกับแนวเพลงป็อปที่ออกอากาศทางวิทยุได้ดี แต่ได้วิพากษ์วิจารณ์บทประพันธ์ของบางบทเพลง เช่น "เดียร์จอห์น" "มีน" "อินโนเซนต์" และ "เบ็ตเตอร์แดนรีเวนจ์" ว่า ตื้นเขินและมองโลกแคบเกินไป ตรงกันข้ามกับเสียงวิจารณ์นั้น สตีเวน ไฮเดิน จากสำนักข่าว *[[ดิ เอ. วี. คลับ]]* กลับเห็นว่าเพลงเหล่านี้คือจุดแข็งของอัลบั้ม โดยเขาเขียนไว้ว่า "กลเม็ดอันแยบยลที่สุดของสวิฟต์ คือการที่เธอกลับดูน่าชื่นชอบที่สุดในยามที่เธอแสดงความร้ายแรงอย่างโจ่งแจ้งเช่นนั้น" นิตยสาร *[[เอนเตอร์เทนเมนต์วีกลี]]* เห็นพ้องในประเด็นนี้ โดยมองว่าเพลงเหล่านี้เป็นสิ่งที่หลีกเลี่ยงไม่ได้ในเส้นทางการพัฒนาทางศิลปะของสวิฟต์ ส่วน*เดอะวิลเลจวอยซ์* ให้ความเห็นว่า การประพันธ์เพลงของสวิฟต์ในอัลบั้ม *สปีกนาว* นั้น ไม่ใช่การสารภาพจากใจแต่เป็นการเล่าเรื่องเชิงละคร และยังพบว่าอัลบั้มนี้มีความละเอียดอ่อนและความเป็นผู้ใหญ่มากกว่าอัลบั้ม *[[เฟียร์เลส (อัลบั้มเทย์เลอร์ สวิฟต์)|เฟียร์เลส]]* อย่างเห็นได้ชัด

บทวิจารณ์อีกหลายฉบับได้มุ่งเน้นไปที่ด้านการผลิตของอัลบั้ม *สปีกนาว* นิตยสาร*แพสต์* และ*สแลนต์แมกกาซีน* เห็นพ้องกันว่าอัลบั้มนี้เป็นผลงานที่ติดหูและเต็มไปด้วยท่วงทำนองป็อปที่เหมาะกับการออกอากาศทางวิทยุ โดย*แพสต์* ได้แสดงความประทับใจในเสน่ห์ของแนวเพลงข้ามกระแส แต่อธิบายว่างานผลิตโดยรวมยังคงจืดชืดและขาดชีวิตชีวา สำนักข่าว*เดอะวิลเลจวอยซ์* วิจารณ์ในเชิงลบต่อน้ำเสียงขับร้องของสวิฟต์ โดยระบุว่าเสียงของเธอฟังดูอ่อนและเกร็งเกินไป บีบีซีมิวสิกให้ความเห็นว่าอัลบั้มนี้มีจำนวนเพลงมากเกินความจำเป็น แต่โดยรวมแล้วถือเป็นผลงานที่มีชีวิตชีวาและสร้างความรู้สึกได้อย่างลึกซึ้ง นิตยสาร*นาว* ชื่นชมการที่สวิฟต์ได้ทดลองแนวทางใหม่ ๆ นอกเหนือจากเพลงคันทรี แต่ก็วิจารณ์ว่าแนวทางดังกล่าวยังปลอดภัยเกินไป และกล่าวว่าอัลบั้มนี้ถูกลดทอนคุณค่าโดยการผลิตแนวเพาเวอร์ป็อปที่เนียนเกินไป และความหวานเลี่ยนที่คล้ายคลึงกับศิลปินป็อปร่วมสมัยหลายคนจนแทบแยกไม่ออก ในอีกมุมหนึ่ง แอน พาวเวอร์ส ยกย่องเพลงแนวนุ่มนวลและสะท้อนความคิดในใจของสวิฟต์ ว่าสามารถทำให้ดนตรีป็อปมีความเป็นส่วนตัวและมีอารมณ์มากขึ้น ส่วนจอน คารามานิกา จาก*[[เดอะนิวยอร์กไทมส์]]* ได้ชื่นชมการที่สวิฟต์ กล้าทดลองผสมผสานแนวดนตรีหลากหลาย เช่น บลูส์ และป็อปพังก์ พร้อมกล่าวว่า *สปีกนาว* ถือเป็นก้าวที่กล้าหาญและสำคัญของสวิฟต์

## รางวัล
ในรายชื่อสรุปสิ้นปีของสื่อหลายสำนัก *สปีกนาว* ได้รับการจัดอันดับให้เป็นหนึ่งในอัลบั้มที่ดีที่สุดของปี 2010 อย่างโดดเด่น นิตยสาร*อเมริกันซองไรเตอร์* จัดอันดับให้ *สปีกนาว* อยู่อันดับที่ 12 ของรายชื่อ "อัลบั้มที่ดีที่สุดของปี 2010" ขณะที่ *โรลลิงสโตน* จัดให้อยู่ในอันดับที่ 13 ในปีเดียวกันนั้น จอน คารามานิกา จาก *[[เดอะนิวยอร์กไทมส์]]* ยกให้ *สปีกนาว* เป็นอัลบั้มที่ดีที่สุดอันดับ 2 ของปี 2010 (รองจาก*เทฟลอนดอน* ของริก รอสส์) ในหมวดหมู่เฉพาะของเพลงคันทรี *สปีกนาว* ก็ได้รับการยกย่องเช่นกัน — เว็บไซต์*ป็อปแมตเตอร์ส* จัดให้อยู่ในอันดับที่ 5 ของ "อัลบั้มคันทรีที่ดีที่สุดประจำปี 2010" และ*เดอะบูต* จัดให้อยู่ในอันดับที่ 2 ต่อมาในปี 2012 *โรลลิงสโตน* ได้จัดอันดับ *สปีกนาว* ให้อยู่ที่อันดับ 45 ในรายชื่อ "50 อัลบั้มโดยศิลปินหญิงที่ยิ่งใหญ่ที่สุดตลอดกาล" โดยนักวิจารณ์ ร็อบ เชฟฟีลด์ ได้เขียนถึงสวิฟต์ว่า "แม้เพลงของเธอจะเปิดอยู่บนคลื่นคันทรี แต่เทย์เลอร์ สวิฟต์คือหนึ่งในไม่กี่คนที่เป็นร็อกสตาร์ตัวจริงในยุคนี้ — และเธอมีหูที่เฉียบคมไร้ที่ติในการจับจังหวะของสิ่งที่ทำให้เพลงหนึ่งโดดเด่นขึ้นมาได้จริง ๆ" 

ในปี 2019 *บิลบอร์ด*จัดอันดับให้ *สปีกนาว* อยู่อันดับที่ 51 ในรายชื่อ "อัลบั้มที่ดีที่สุดแห่งคริสต์ทศวรรษ 2010" และยังจัดให้อยู่ที่อันดับที่ 2 ในรายชื่อ "อัลบั้มคันทรีที่ดีที่สุดแห่งคริสต์ทศวรรษ 2010" ของสำนักเดียวกัน นิตยสาร*สพิน* จัดให้อัลบั้มอยู่อันดับที่ 37 ในรายชื่อ "อัลบั้มที่ดีที่สุดแห่งคริสต์ทศวรรษ 2010" ส่วนเว็บไซต์คลีฟแลนด์.คอม จัดให้อยู่ในอันดับที่ 71 และ*เทสออฟคันทรี* ยกให้ *สปีกนาว* เป็นอัลบั้มคันทรีที่ดีที่สุดอันดับที่ 4 ของคริสต์ทศวรรษ 2010 ต่อมาในปี 2025 *โรลลิงสโตน* จัดให้อัลบั้ม *สปีกนาว* อยู่ในอันดับที่ 196 ของรายชื่อ "250 อัลบั้มที่ยิ่งใหญ่ที่สุดในศตวรรษที่ 21 จนถึงปัจจุบัน" โดยระบุว่าอัลบั้มนี้คือ "จุดสูงสุดในยุคแนชวิลล์ของสวิฟต์"

*สปีกนาว* ได้รับการยอมรับอย่างกว้างขวางจากอุตสาหกรรมดนตรี พร้อมทั้งคว้ารางวัลและการเสนอชื่อมากมายในสหรัฐ อัลบั้มนี้ได้รับการเสนอชื่อเข้าชิงสาขาอัลบั้มแห่งปี จากทั้งรางวัลสถาบันดนตรีคันทรี และรางวัลอเมริกันคันทรี และรางวัลสมาคมเพลงคันทรีในปี 2011 ที่งานบิลบอร์ดมิวสิกอะวอดส์ 2011 *สปีกนาว* ได้รับการเสนอชื่อในสาขาอัลบั้ม*บิลบอร์ด* 200 ยอดนิยม และคว้ารางวัลสาขาอัลบั้มเพลงคันทรียอดนิยม นอกจากนี้ยังได้รับรางวัลอัลบั้มยอดนิยม (ดนตรีคันทรี) จากอเมริกันมิวสิกอะวอดส์ 2011 และอัลบั้มจำหน่ายดีที่สุดประจำปี 2011 จากสมาคมดนตรีคันทรีแห่งแคนาดา (CCMA) อัลบั้มยังได้รับการเสนอชื่อเข้าชิงอัลบั้มนานาชาติแห่งปี ที่งานประกาศผลรางวัลจูโน 2011 และแคนะเดียนอินดีเพนเดนต์มิวสิกอะวอดส์ 2012 สุดท้ายที่งานประกาศผลรางวัลแกรมมี ครั้งที่ 54 (2012) *สปีกนาว* ได้รับการเสนอชื่อในสาขาอัลบั้มคันทรียอดเยี่ยม ขณะที่ซิงเกิล "มีน" คว้ารางวัลทั้งสาขาขับร้องเพลงคันทรีเดี่ยวยอดเยี่ยม และเพลงคันทรียอดเยี่ยม

## รายชื่อเพลงในอัลบั้ม
ทุกเพลงประพันธ์โดยเทย์เลอร์ สวิฟต์ และผลิตโดยนาธาน แชปแมน

## ชาร์ต

### ชาร์ตประจำสัปดาห์

### ชาร์ตสิ้นปี

### ชาร์ตสิ้นทศวรรษ

### ชาร์ตตลอดกาล

## การรับรอง

## หมายเหตุ

## อ้างอิง

## แหล่งข้อมูลอื่น
* 

หมวดหมู่:อัลบั้มเพลงของเทย์เลอร์ สวิฟต์
หมวดหมู่:อัลบั้มเพลงในปี พ.ศ. 2553
หมวดหมู่:อัลบั้มเพลงภาษาอังกฤษ
หมวดหมู่:อัลบั้มเพลงที่ผลิตโดยเทย์เลอร์ สวิฟต์
หมวดหมู่:อัลบั้มเพลงแนวป็อปร็อกโดยศิลปินชาวอเมริกัน
หมวดหมู่:คอนเซปต์อัลบั้ม
หมวดหมู่:อัลบั้มเพลงของค่ายบิกมะชีนเร็กเคิดส์